Document ID: 32014R1345

IZVEDBENA UREDBA KOMISIJE (EU) št. 1345/2014
z dne 17. decembra 2014
o določitvi presežnih količin sladkorja, izoglukoze in fruktoze na Hrvaškem
EVROPSKA KOMISIJA JE -
ob upoštevanju Pogodbe o pristopu Republike Hrvaške,
ob upoštevanju Akta o pristopu Hrvaške,
ob upoštevanju Izvedbene uredbe Komisije (EU) št. 170/2013 z dne 25. februarja 2013 o prehodnih ukrepih v sektorju sladkorja zaradi pristopa Hrvaške (1) in zlasti člena 7(1) Izvedbene uredbe,
ob upoštevanju naslednjega:
(1)
Da bi se izognili motnjam na trgu Unije v sektorju sladkorja zaradi pristopa Hrvaške k Uniji 1. julija 2013, oddelek 2 poglavja II Izvedbene uredbe (EU) št. 170/2013 določa pravila za določitev in izločitev količin sladkorja kot takega ali v obliki predelanih proizvodov, izoglukoze in fruktoze, ki presegajo količino, ki je 1. julija 2013 veljala za običajno količino za prenos zalog (v nadaljnjem besedilu: presežne količine). Konkretneje člen 9 Izvedbene uredbe (EU) št. 170/2013 določa, da je navedene presežne količine treba izločiti s trga v obliki sladkorja kot takega ali izoglukoze na stroške Hrvaške.
(2)
Oddelek 2 poglavja II Izvedbene uredbe (EU) št. 170/2013 poleg tega določa, da Komisija določi presežne količine najpozneje do 31. decembra 2014.
(3)
Za določitev presežnih količin člen 13(2) Izvedbene uredbe (EU) št. 170/2013 določa, da Hrvaška Komisiji sporoči ustrezne informacije o obsegu proizvodnje, porabe, zalog, izvoza in uvoza ter tudi informacije o sistemu, uvedenem za določitev presežnih količin. Na podlagi navedenega bi morala Komisija določiti presežne količine ob primerjavi stanja na hrvaškem trgu sladkorja od 1. julija 2012 do 30. junija 2013 s predhodnimi tremi leti. Kot je določeno v členu 7(2)(c) Izvedbene uredbe (EU) št. 170/2013, bi bilo treba upoštevati tudi posebne okoliščine kopičenja zalog. Ustrezno je treba upoštevati zlasti povečanje porabe in zalog na Hrvaškem ter razvoj v Uniji, kar je predlagala tudi Hrvaška.
(4)
Na podlagi sporočil Hrvaške bi bilo treba presežne količine sladkorja določiti v skladu z navedeno metodo.
(5)
Ista metoda je bila uporabljena za določitev presežnih količin izoglukoze in fruktoze. Zaradi tega ni treba določiti nobenih presežnih količin fruktoze in izoglukoze.
(6)
Ukrepi iz te uredbe so v skladu z mnenjem Odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Količine sladkorja, ki presegajo količino, ki je 1. julija 2013 veljala za običajno količino za prenos zalog, in ki jih je treba v skladu s členom 9 Izvedbene uredbe (EU) št. 170/2013 izločiti s trga Unije na stroške Hrvaške, znašajo 37 138 ton.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2014

Labels: 7
18
15
17